Ντανιέλ Τσάπο

Ο Ντανιέλ Τσάπο (Daniel Francisco Chapo, γενν. στις 6 Ιανουαρίου 1977) είναι Μοζαμβικανός πολιτικός, δικηγόρος και νομομαθής, ο 5ος πρόεδρος της Μοζαμβίκης από τις 15 Ιανουαρίου 2025. Υπηρέτησε νωρίτερα ως κυβερνήτης της επαρχίας Ινχαμπάνε από 2016 έως το 2024. Κέρδισε τις προεδρικές εκλογές του 2024  ως υποψήφιος του κυβερνώντος κόμματος FRELIMO.

Πρώτα χρόνια και εκπαίδευση
Γεννήθηκε στις 6 Ιανουαρίου 1977 στην Ινχαμίνγκα της επαρχίας Σοφάλα στη Μοζαμβίκη. Έμαθε τα πρώτα του γράμματα στο σχολείο πρωτοβάθμιας εκπαίδευσης της γενέτειράς του (1982-85) και έπειτα στο νομό Ντοντό (1986-87). Στην Ντοντό ολοκλήρωσε και τη δευτεροβάθμια εκπαίδευση το 1996 και στη συνέχεια φοίτησε στο Λύκειο Σαμόρα Ματσέλ της Μπέιρα από το 1997 έως το 1998. Σπούδασε νομικά στο Πανεπιστήμιο Εντουάρντο Μοντλάνε της Μαπούτο και απέκτησε πτυχίο το 2000. 
Το 2014 απέκτησε και Μάστερ στην αναπτυξιακή διακυβέρνηση από το Καθολικό Πανεπιστήμιο της Μοζαμβίκης.

Εργάστηκε ως εκφωνητής στο ραδιοφωνικό σταθμό Rádio Miramar στην Μπέιρα (1997-98) και στη συνέχεια ως παρουσιαστής ειδήσεων στον τηλεοπτικό σταθμό Televisão Miramar της Μαπούτο, από το 2003 έως το 2004. Δίδαξε πολιτικές επιστήμες και συνταγματικό δίκαιο στο Παιδαγωγικό Πανεπιστήμιο της Μαπούτο το 2009.

Πολιτική σταδιοδρομία
Ο Τσάπο ξεκίνησε να ασχολείται με τα κοινά το 2009 με το FRELIMO, όταν διορίστηκε διαχειριστής του νομού Nacala-a-Velha. Εν συνεχεία έγινε διαχειριστής του νομού Πάλμα το 2015. 
Κυβερνήτης της Ινχαμπάνε
Διορίστηκε κυβερνήτης της επαρχίας Ινχαμπάνε στις 4 Μαρτίου 2016. Τρία χρόνια μετά εξελέγη στη θέση στις γενικές εκλογές τον Οκτώβριο του 2019.

Στις 5 Μαΐου 2024 ανακοινώθηκε η υποψηφιότητα του Τσάπο στις προεδρικές εκλογές με το FRELIMO, προκειμένου να αντικαταστήσει το Φιλίπε Νιούσι, ο οποίος είχε συμπληρώσει το όριο των δύο θητειών. Η υποψηφιότητα του Τσάπο εγκρίθηκε με 225 ψήφους (94%) από την κομματική επιτροπή. Καθώς εθεωρείτο σχετικά άγνωστος, η υποψηφιότητά του αποτέλεσε έκπληξη. Στις 13 Μαΐου διορίστηκε μεταβατικός γενικός γραμματέας του κόμματος. Στη συνέχεια ανακοίνωσε την παραίτησή του από τη θέση του κυβερνήτη της Ινχαμπάνε, η οποία εγκρίθηκε από τη βουλή στις 23 Μαΐου. 
Υποψήφιος στις προεδρικές εκλογές
Ο Τσάπο είναι ο πρώτος υποψήφιος του FRELIMO σε προεδρικές εκλογές, ο οποίος γεννήθηκε μετά την ανεξαρτησία της χώρας το 1975. Λόγω της κυριαρχίας του κόμματος στην πολιτική ζωή, ο Τσάπο θεωρείτο φαβορί για τη νίκη στις εκλογές. Στις 24 Οκτωβρίου ανακοινώθηκε από την Εκλογική Επιτροπή ότι ο Τσάπο ήταν ο νικητής των προεδρικών εκλογών της 9ης Οκτωβρίου, με ποσοστό 71% των ψήφων. 

Ωστόσο, οι εκλογές επισκιάστηκαν από τις καταγγελίες για εκτεταμένη νοθεία και παρατυπίες. Το αντιπολιτευόμενο κόμμα PODEMOS αμφισβήτησε τα αποτελέσματα και δημοσίευσε τη δική του καταμέτρηση από εκλογικούς παρατηρητές, με βάση την οποία νικητής των εκλογών ήταν ο Βενάνσιο Μοντλάνε με ποσοστό 53% των ψήφων. Το αποτέλεσμα επίσης αμφισβητήθηκε από την Επισκοπική Διάσκεψη της Μοζαμβίκης και την Ευρωπαϊκή Ένωση, ενώ πολύνεκρες ταραχές ξέσπασαν στη χώρα αναφορικά με τις εκλογές, με απολογισμό τουλάχιστον 250 νεκρούς, οι περισσότεροι από τους οποίους ήταν διαδηλωτές που σκοτώθηκαν από τα πυρά της αστυνομίας και του στρατού.

Προεδρία
Παρά το κύμα των διαδηλώσεων, ο Τσάπο ορκίστηκε πρόεδρος στις 15 Ιανουαρίου 2025. Στις 18 Ιανουαρίου 2025 ο Τσάπο διόρισε πρωθυπουργό τη Μαρία Μπενβίντα Λεβί.

Προσωπική ζωή
Ο Τσάπο είναι παντρεμένος με την Γκέτα (Gueta Sulemane Chapo) και έχουν 4 παιδιά. Είναι Χριστιανός.

Παραπομπές 

Εξωτερικοί σύνδεσμοι




Κατηγορία:Πρόεδροι της Μοζαμβίκης
Κατηγορία:Ηγέτες εν ενεργεία